Gesin glo Covid-inenting laat ma verlam | Maroela Media
Gesin glo Covid-inenting laat ma verlam
Jean van Vuuren (64) is tans in die Eugene Marais-hospitaal. Sy is heeltemal verlam en aan 'n ventilator gekoppel. (Foto: Verskaf)
Die familie van 'n 64-jarige vrou van Brits in Noordwes glo die entstof wat sy teen Covid-19 ontvang het, is vir haar verlamming verantwoordelik.
Jean van Vuuren is sedert sy die entstof ontvang het ook aan 'n ventilator in die kardiologiese intensiewesorgeenheid van die Eugene Marais-hospitaal in Pretoria gekoppel.
Jean se familie skryf haar toestand aan 'n ernstige newe-effek van die Johnson & Johnson-entstof toe.
Volgens dr. Heidi Prinsloo, die internis wat Van Vuuren behandel, is dit hoogs waarskynlik dat dit wel die geval is.
Guillain-Barré-sindroom, wat al in uiterste gevalle met dié virus verbind is, is intussen ook by Jean gediagnoseer.
Jean se dogter, René, sê haar ma is op 11 Augustus by die Mediclinic Brits teen Covid-19 ingeënt.
"Sy ly aan osteoporose en is deur haar ortopeed versoek om die inenting te ontvang voor sy vandeesmaand 'n operasie aan haar nek sou ondergaan.
"Sy was baie bang vir die inenting én die operasie."
Volgens René het haar ma kort ná die inenting van prikkels in haar hande en voete gekla. Die familie het dit aanvanklik aan die osteoporose en agteruitgang van Jean se nektoestand toegeskryf.
"Daarna het sy begin om goed te laat val omdat die motoriese vaardighede in haar ledemate verswak het.
"Op 21 Augustus het sy self begin val omdat haar balans aangetas is.
"Vier dae later, op 24 Augustus, het sy vir my pa, Jackie, gesê dit voel asof sy op wolke loop. 'n Paar uur later kon sy nie meer self loop nie. Sy het gebraak, haar spraak was onduidelik en sy was in skok."
Jean van Vuuren by haar man, Jackie. (Foto: Verskaf)
René sê hulle het haar ma dadelik na die Eugene Marais-hospitaal gehaas omdat haar ortopeed daar geleë is.
"Teen dié tyd het ons gedink sy het dalk 'n beroerte gehad."
Prinsloo sê Jean se toestand is waarskynlik 'n ekstreme geval met betrekking tot die ernstige newe-effekte wat weens die entstof kan ontstaan.
"Die simptome wat Jean sowat sewe dae ná die inenting ervaar het, is bestaande newe-effekte. Daar is ook 'n bestaande verband tussen Covid-19 en Guillain-Barré-sindroom.
"Dit is egter 'n ekstreme geval en moet mense nie afskrik om die entstof te ontvang nie. Die kanse dat jy ernstiger van die virus gaan siek word, is steeds baie hoër."
Sy sê Jean se liggaam het ná afloop van die inenting 'n oordrewe immuunreaksie gehad wat haar perifere senuweestelsel aangeval het.
"Die Guillain-Barré-sindroom vernietig die beskermende skede (miëlien) om die aksone van die senuweeselliggame (neurone).
"Die neurone kan dan nie meer boodskappe van die brein na die ledemate gelei nie en vandaar die verlamming. Die verlamming begin by die buitenste ledemate, soos tone, vingers, voete en hande en beweeg dan na binne. Pasiënte se asemhalingspiere word ook aangetas en daarom kan die pasiënte nie self asemhaal nie," sê Prinsloo.
René sê haar ma se verlamming is van so 'n aard dat sy nie eens haar oë kan knip nie. Boonop kan die herstelpad in ekstreme gevalle soos dié glo tot twee jaar duur en is daar geen waarborg dat 'n pasiënt volkome sal herstel nie.
Jean was ná haar opname in die hospitaal in 'n koma, maar het die afgelope week haar bewussyn herwin.
René sê daar is 'n moontlikheid dat haar ma alles van voor af sal moet leer doen en nog lank in die hospitaal sal wees.
"Haar dokter het nog nie die langtermynprognose met ons bespreek nie. Vir nou bid ons vir elke dag se klein wonderwerkies."
Die familie is tans besig om 'n organisasie, The Jean van Vuuren Foundation, op die been te bring waar mense finansiële bydraes kan maak om Van Vuuren te help.
"Die geld sal deur onafhanklike ouditeure bestuur word om deursigtigheid te verseker."
René sê die gesin is egter nie teen die entstof gekant nie.
Jackie het ook die inenting ontvang en slegs ligte newe-effekte ervaar. Hy het die virus in Januarie vanjaar opgedoen en was volgens René ernstig siek. Sy sê haar ma het nog nie die virus opgedoen nie.
Jean van Vuuren by haar dogters en kleinkinders. (Foto: Verskaf)
"Ons wil bewustheid onder mense kweek wat wel besluit om die entstof te kry. Maak seker van al die newe-effekte. As jy nie lekker voel ná jy die entstof ontvang het nie, gaan dokter toe.
"Daar word heeltyd na die normale newe-effekte soos hoofpyn en lyfseer verwys, maar mense moet weet daar is veel erger toestande wat weens die entstof kan ontstaan.
"Doen jou navorsing deeglik. Wees bewus van wat met jou kan gebeur."
René meen dokters en ander medici moet hulself ook behoorlik van newe-effekte vergewis en hul pasiënte behoorlik oor moontlike nagevolge inlig.
Dr. Cloete Jansen van Vuuren, 'n spesialis in die behandeling van oordraagbare siektes, het nie op Van Vuuren se geval spesifiek kommentaar gelewer nie, maar het aan Maroela Media gesê daar moet deeglik navorsing gedoen word voordat enige verband tussen siektetoestande of sterftes en die entstof getrek word.
Hy het ook bevestig dat Guillain-Barré-sindroom in uiterste gevalle met Covid-19 verbind is, maar nie tot 'n ernstige mate met die entstof nie.
Jansen van Vuuren sê voorts daar is baie dinge wat in ag geneem moet word indien daar vermoed of beweer word dat die entstof ernstige newe-effekte of sterftes tot gevolg gehad het. Dit sluit in 'n pasiënt se mediese geskiedenis.
"Die Covid-19-entstowwe het beslis newe-effekte. Dit is dieselfde newe-effekte wat jy met die Covid-19-infeksie sal ervaar, maar in 'n baie ligter graad.
"Die entstof lei selde tot ernstige newe-effekte."
Voormalige Transnet-hoë moet miljoene terugbetaal
Regering moet uit een mond oor Covid-inenting praat
Natuurlik is dit as gevolg van die inenting. So jammer vir die gesin.
Jy moet ingeteken wees om te stem53-31Jy moet ingeteken wees om te stem
Mens moet ook onderskei tussen J & J en Pfizer. Die J & J dink ek is meer riskant.
Dis baie hartseer. Hartseer gevalle soos hierdie is een van die groot redes hoekom die entstof nie verpligtend behoort te wees nie. Hierdie tipe newe-effek is wel raar (of so word ons wysgemaak), maar dit bly 'n moontlikheid. Hoe kan daar dan verwag word dat mense geen keuse in die neem daarvan het nie. Vir dit, of teen dit, maar laat die keuse by die individu.
Jy moet ingeteken wees om te stem48-4Jy moet ingeteken wees om te stem
Natuurlik sal dit toegesmeer word en se dit is nie so nie. Ai dis sleg. Sterkte…
Jy moet ingeteken wees om te stem46-21Jy moet ingeteken wees om te stem
Ek het 'n keuse. Dit bly MY keuse om nie die entstof te ontvang nie. Indien ek Covid kry en sterf was dit my keuse. Indien ek die entstof ontvang en newe-effekte ontwikkel was dit NIE my keuse nie. EK SAL MY KEUSE UITOEFEN!
So bitter jammer vir Jean. Ons kan net bid vir haar en haar gesin. Wat doen die Regering nou vir haar?